顧渚行寄裴方舟
作者：皎然
朝代：唐

paragraphs: 我有雲泉隣渚山，山中茶事頗相關。
鶗鴂鳴時芳草死，山家漸欲收茶子。
伯勞飛日芳草滋，山僧又是採茶時。
繇來慣採無近遠，陰嶺長兮陽崖淺。
大寒山下葉未生，小寒山中葉初卷。
吳婉攜籠上翠微，蒙蒙香刺罥春衣。
迷山乍被落花亂，度水時驚啼鳥飛。
家園不遠乘露摘，歸時露彩猶滴瀝。
初看怕出欺玉英，更取煎來勝金液。
昨夜西峰雨色過，朝尋新茗復如何。
女宮露澀青芽老，堯市人稀紫筍多。
紫筍青芽誰得識，日暮採之長太息。
清泠真人待子元，貯此芳香思何極。